ET Euroopa Liidu Teataja C 306/1

KOMISJONI ARVAMUS,

27. november 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki STRAUS AUSTRIA kandva elektrihöövli suhtes MD-2007-141

(EMPs kohaldatav tekst)

(2008/C 306/01)

1. Ungari ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

4. septembril 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki STRAUS AUSTRIA kandev ST/PL 821-902 tüüpi käsielektrihöövel. Masinat toodab Jiangsu Jinding Electric Tools Group Co. Ltd, Huangli linn, Changzhou, Jiangsu, 213151, Hiina ning turustab Superline Hungary Kft., H-1162 Budapest, Csömöri út 269 ja Dimension Europe Kft., H-1173 Budapest, Újlak u. 21. 5. em. 50.

Euroopa Komisjonile edastatud toimik sisaldas järgmisi dokumente:

— DB-82X2A tüüpi elektrihöövlile 29. juulil 2004 antud sertifikaadid nr AM50046679 0001 ja nr S 50045577, mille väljastas TÜV Rheinland Product Safety GmbH, Am Grauen Stein, D-51105 Köln ja millega anti õigus paigutada elektrihöövlile GS-märgis;

— 30. augustil 2006 Jiangsu Jinging Electric Tools, Hiina, tehtud avaldus, milles väidetakse, et DB-82X2A tüüpi elektrihöövel vastab ST/PL 821-902 tüüpi elektrihöövlile, mille suhtes kohaldatakse Ungari ametiasutuste meedet;

— Superline Hungary Kft. 5. juulil 2006 koostatud EÜ vastavusdeklaratsioon, milles osutatakse sertifikaadile nr S 50045677.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui leitakse, et meede on põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune elektrihöövel ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standardile EN 60745-1:2003 — Käeshoitavad mootorajamiga elektritööriistad — Ohutus — Osa 1: Üldnõuded ja EN 60745-2-1:2003 — Käeshoitavad mootorajamiga elektritööriistad — Ohutus — Osa 2-14: Erinõuded höövlitele, millele on viidatud tootja esitatud EÜ vastavusdeklaratsioonis).

1.5.1. Elektritoide

Tugevdatud isolatsiooni ebapiisav läbilöögitugevus: ettenähtust madalama pingetaseme korral tekkis juurdepääsetavate metallosade ja pingestatud osade vahel ülelöök; see võib põhjustada elektrilöögi.

1.5.6. Tuleoht

Soojuskatse käigus masin süttis, hakkas suitsema ja leegitses ning jäi siis seisma.

1.7.3. Märgistus

Tehasetähis, valmistaja nimi ja aadress ning valmistamise aasta olid höövlil märkimata.

1.7.4. Juhendid

Kasutusjuhendis ei olnud märgitud valmistaja nime ega aadressi ja puudusid ka mitmed juhised masina ohutu kasutamise kohta, nagu elektriohutuseeskirjad jne.

3. Komisjoni arvamus

15. novembril 2007 saatis komisjon kirja äriühingule Jiangsu Jinding Electric Tools Group Co., Superline Hungary Kft., kes oli alla kirjutanud EÜ vastavusdeklaratsioonile, ning äriühingule Dimension Europe Kft. ja palus neil esitada oma tähelepanekud seoses Ungari ametiasutuste võetud meetmega.

15. novembril 2007 kirjutas komisjon ka äriühingule TÜV Rheinland, Köln, kes väljastas vastavussertifikaadi (nr AM 50046679 0001) DB-82X2A tüüpi elektrihöövlile, mis oli väidetavalt samaväärne ST/PL 821-902 tüüpi elektrihöövliga, mille suhtes kohaldatakse Ungari ametiasutuste meedet.

TÜV Rheinland kinnitas 3. detsembril 2007 saadetud vastuses, et nad väljastasid DB-82X2A tüüpi elektrihöövlile vastavussertifikaadi, mis oli kehtiv vaid 2007. aasta maini. Nad ei kinnitanud, et ST/PL 821-902 tüüpi elektrihöövel oli samaväärne DB-82X2A tüüpi elektrihöövliga ja väitsid, et ei ole ST/PL 821-902 tüüpi elektrihöövlit testinud ega sellele kinnitust andnud.

Jiangsu Jinding Electric Tools Group Co. vastas 6. detsembril 2007 ja väitis, et nende elektrihöövel ja elektrihöövel, mille suhtes kohaldatakse Ungari ametiasutuste meedet, ei ole identsed ning et höövel, mille suhtes kohaldatakse Ungari ametiasutuste meedet, ei ole nende valmistatud. Nad teatasid, et kavatsevad võtta õiguslikke meetmeid nende nime kuritarvitanute suhtes.

Tuginedes olemasolevatele dokumentidele ja asjaomaste poolte märkustele, on komisjon arvamusel, et Ungari ametiasutused on tõendanud, et masin, mille suhtes kohaldatakse piiravaid meetmeid, ei vasta eespool osutatud olulistele tervisekaitse- ja ohutusnõuetele. Need mittevastavused võivad tõsiselt ohustada kõnealust masinat kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.